text: Mand anholdt for cyberkriminalitet i New Zealand
  16 september 2015 kl. 05.11
  Manden er anholdt og sigtet for at have misbrugt private fotos og hacket private computere.
  En 24-årig mand med bopæl i Vejle er tirsdag blevet anholdt og sigtet for cyberkriminalitet rettet imod en 15-årig pige i New Zealand - herunder misbrug af private fotos og hacking af private computere. Det oplyser Sydøstjyllands Politi i en pressemeddelelse.
  Politiets efterforskning forud for aktionen har været intensiv - i samarbejde med det nationale Cyber Crime Center og New Zealands politi.
  - Denne sag er kendetegnet ved et rigtig godt samarbejde. Det har været gnidningsløst, gensidigt og konstruktivt at samarbejde med et land på den anden side af jorden. Af hensyn til de lukkede døre har vi ikke mere information om sagen på nuværende tidspunkt, siger anklager ved Sydøstjyllands Politi, Niels Tipsmark.
  Manden vil blive fremstillet i grundlovsforhør ved retten i Kolding.
  